‘Afleggingsbloedbad’: 60 000 poste geraakDirk Hermann, bestuurshoof van die Solidariteit Beweging Foto: Solidariteit Dít is volgens nuwe syfers wat vandag deur die vakbond Solidariteit tydens ŉ mediakonferensie in Pretoria bekend gemaak is. Solidariteit het bevind dat werknemers in die mynboubedryf die swaarste getref word, met 36 maatskappye wat die afgelope jaar met afleggings besig is en 29 261 werknemers in die bedryf wat deur afleggings in die gesig gestaar word. Die inligting- en kommunikasietegnologiebedryf word die tweede swaarste getref, met 8 141 werknemers by ses maatskappy wat deur afleggings geraak is. Daarby het 24 maatskappye in die metaal- en ingenieursbedryf sedert April 2015 afleggingsprosesse aangekondig waardeur nagenoeg 7 918 werknemers geraak is, terwyl ses maatskappye en 835 werknemers in die chemiese bedryf deur afleggings geraak is. Vergelyk ŉ volledige uiteensetting van die verskillende afleggingsprosesse. Klik hier. Dr. Dirk Hermann, bedryfshoof van Solidariteit, waarsku dat Suid-Afrika midde ’n bykans perfekte storm is wat poste vernietig. Daar is boonop nog geen teken dat dit gaan opklaar nie. “Die groot faktore wat die storm voed, sluit onstabiele internasionale toestande, Chinese oorskotte, swakker plaaslike groeivooruitsigte, die veranderde struktuur van die arbeidsmark en swak kommoditeitspryse in. Wat verder bydra, is politieke onsekerheid wat deur die [Nhlanhla] Nene-debakel en politieke uitsprake gesimboliseer word, sistemiese korrupsie en beleggersvertroue wat verswak. Om die kroon te span, is nuwe bemagtigingskodes, in die reeds beleërde mynbedryf, eensydig afgekondig met totaal onrealistiese teikens,” het Hermann gesê. Hermann voeg by die enkele grootste ingryp van die regering in so ’n krisis is om ’n klimaat van beleggers- en sakevertroue te skep. “Suid-Afrika se dilemma is dat president Jacob Zuma self ’n simbool van gebrekkige vertroue geword het. Dit maak dit bykans onmoontlik vir die regering om die enkele belangrikste ding, naamlik die skep van vertroue, te doen om die storm te laat bedaar,” sê Hermann. Gideon du Plessis, hoofsekretaris van Solidariteit, het gesê die getal werkers wat uiteindelik afgelê word, is ’n druppel in die emmer in vergelyking met die aantal werksgeleenthede wat na afloop van ’n formele afleggingsproses verlore gaan. “In die mynbousektor word daar byvoorbeeld vir elke vaste, heeltydse aanstelling 1,7 werksgeleenthede geskep. Sodra ŉ persoon dus afgelê word, beteken dit dat 1,7 poste verlore gaan. Die situasie in die vervaardigingsektor is egter veel erger aangesien vier eksterne poste, waaronder diensverskaffers, kontrakteurs en ondersteuningsdienste, vir elke heeltydse pos wat afgeskaf word, verlore gaan. Die toename in werknemers wat vrywillige pakkette aanvaar, neem boonop drasties toe aangesien baie werknemers ’n versadigingspunt bereik ten opsigte van die onsekerheid waarin hulle moet werk,” sê Du Plessis. Solidariteit se afleggingsnoodplan Solidariteit het ’n afleggingsnoodplan in werking gestel om sy lede wat deur afleggings geraak word, by te staan. Die plan behels onder meer om toe te sien dat maatskappye wat werknemers aflê die regte prosedure ingevolge artikel 189 van die Wet op Arbeidsverhoudinge tydens afleggingsprosesse volg. Daarby bied Solidariteit aan sy lede finansiële en emosionele bystand gedurende afleggingsprosesse, en onderhandel met werkgewers vir ander alternatiewe naas afleggings. Dit behels byvoorbeeld om werknemers wat afgelê is elders in die maatskappy op te neem. Solidariteit probeer ook, waar moontlik, om sy lede wat afgelê word met ander potensiële werkgewers in verbinding te bring. Klik hier om die volledige plan te sien.